Christo Compion

Christo Compion is ’n Suid-Afrikaanse toneelspeler en draaiboekskrywer. Hy het drama aan die Universiteit van Kaapstad gestudeer en daarna vir die destydse Swaruk (Suidwes-Afrikaanse Raad vir die Uitvoerende Kunste) en Sukovs (Streeksraad vir die Uitvoerende Kunste van die Oranje-Vrystaat) gewerk, onder meer as verhoogbestuurder vir Cobus Rossouw en Sandra Kotzé.

Hy het in verhoogproduksies soos Die Goue Kring (1976), Die Goeie Mens van Sezuan (1976) en die Twaalfde Nag (1984) gespeel. In Harold en Maude (1986), wat onder regie van Hannes Horne in Windhoek en verskeie sentra in Suid-Afrika aangebied is, het hy meegespeel om die tagtigste verjaardag van Anna Neethling-Pohl te herdenk. In 1990 is hy as voltydse akteur by Sukovs aangestel, waar hy uitgeblink het as Claire in Jean Genet se Diensmeisies (1991; verwerk deur Wim Vorster) en in die titelrol van Reza de Wet se Nag, Generaal (1991) onder spelleiding van Ernst Eloff.

Hy het ook die draaiboeke van Susanna van Biljon en Egoli: Afrikaners is plesierig geskryf.

Verwysings

Eksterne skakels 
 

Suid-Afrikaanse akteurs